Ar ziņu raidījumu “Pasaulē, Latvijā, Latgalē” radio Alise Plus ēterā- Estere Znotiņa.

Zviedrijā joprojām valda neziņa par to, kuri politiskie spēki ir uzvarējuši svētdien notikušajās parlamenta vēlēšanās, jo pēc 95% balsu saskaitīšanas divus iespējamos partiju blokus nākamajā Zviedrijas parlamenta sasaukumā šķir tikai viens deputāta mandāts.

Riksdagā ir 349 deputātu vietas, un pašlaik izskatās, ka labējo spēku bloks ir ieguvis 175 mandātus, bet kreiso spēku blokam ir 174 mandāti.

Ja valdību veidos labējo spēku bloks, par reālāko premjera amata kandidātu tiek uzskatīts nevis "Zviedrijas demokrātu" līderis Džimijs Okesons, bet gan Moderātu partijas līderis Ulfs Kristeršons.

Vēl gan nav skaidrs, vai citas labējās partijas patiešām būs ar mieru veidot valdību kopā ar "Zviedrijas demokrātiem", kas iepriekš tika uzskatīti par pārāk radikālu politisko spēku.

Uzrunā saviem atbalstītājiem Kristeršons iepriekš uzsvēra, ka nezina, kādi būs rezultāti, taču ir gatavs darīt visu, ko spēj, lai visas Zviedrijas un visu pilsoņu labā izveidotu jaunu, stabilu un sparīgu valdību.

Latvijas Izglītības un zinātnes darbinieku arodbiedrības (LIZDA) rīkotajā streikā piedalīsies aptuveni 23 000 izglītības darbinieku.

LIZDA pirmdien plkst.14 iesniedza oficiālo streika pieteikumu Izglītības un zinātnes ministrijā (IZM) un Darba inspekcijā.

Paredzēts, ka streiks norisināsies no 19. septembra. Streiks aptvers izglītības darbiniekus, sākot no bērnudārziem līdz augstskolām. Streika laikā izglītības darbinieki savā darba vietā neatradīsies. Būs arī izglītības iestādes, kas streika laikā tiks slēgtas. LIZDA aicina nepieļaut gadījumus, kad tiek palielināta darba slodze tiem skolotājiem, kuri nestreiko.

LIZDA vadītāja Inga Vanaga norādīja, ka streikos ap 23 601 izglītības darbinieks no 815 iestādēm. Tā ir aptuveni trešdaļa no nozares darbiniekiem.

Trīs dienu laikā Latvijā reģistrēti 1927 jauni inficēšanās ar Covid-19 gadījumi; nav saņemti ziņojumi par mirušajiem Covid-19 slimniekiem., liecina Slimību profilakses un kontroles centra (SPKC) informācija.

Pēdējās trīs dienās veikti 7292 Covid-19 testi un reģistrēti 1927 jauni inficēšanās gadījumi. No inficētajiem 908 ir nevakcinēti vai vakcinācijas kursu nepabeiguši, bet 1019 ir vakcinēti.

No 16. līdz 18. septembrim Daugavpilī un Augšdaugavas novadā Zemessardzes 34. kājnieku bataljons militāro mācību "Namejs 2022" laikā īstenos lauka taktisko vingrinājumu. Tā gaitā tiks pārbaudīta karavīru, rezerves karavīru un zemessargu spēja veikt uzdevumus hibrīdkara un konvencionālā apdraudējuma apstākļos, informēja Zemessardze.

Zemessardzes 34. kājnieku bataljona mācības norisināsies iepriekš saskaņotās vietās – Augšdaugavas novada Līksnas un Maļinovas pagastā, kā arī Daugavpils pilsētā.

Uzdevumu izpildes laikā šajā apvidū pārvietosies militārā tehnika, karavīri un zemessargi formas tērpos ar strēlnieku ieročiem. 17.septembrī Daugavpilī, kā arī 17. un 18. septembrī Augšdaugavas novadā mācību uzdevumu izpildes laikā tiks lietota mācību munīcija un kaujas imitācijas līdzekļi, kas rada troksni, bet neapdraud cilvēku veselību un dzīvību. Tomēr, atrodot mācību vietās nezināmus priekšmetus, tos aizliegts aiztikt vai pārvietot.

Militāro mācību laikā sola ievērot ugunsdrošības un dabas aizsardzības prasības un izmantotās teritorijas pēc uzdevumu izpildes nepieciešamības gadījumā sakopta.

Zemessardze aicina Augšdaugavas novada, kā arī Daugavpils pilsētas iedzīvotājus ar sapratni izturēties pret mācību aktivitātēm pilsētvidē, jo karavīri un zemessargi trenējas realitātei iespējami pietuvinātos apstākļos, tādējādi nostiprinot prasmes aizsargāt savu atbildības teritoriju – novadus, pilsētas, pagastus, ciemus.

Ar raidījumu “Pasaulē, Latvijā, Latgalē” radio Alise Plus ēterā- Estere Znotiņa. Raidījumu sagatavoja radio Alise Plus informācijas un ziņu dienests, tas tapis ar Sabiedrības Integrācijas Fonda atbalstu.